चार्जर्स और डेयर डेविल्स बीच होगा रोमांचक मुकाबला  
उप्पल में स्थित राजीव गांधी अंतरराष्ट्रीय क्रिकेट स्टेडियम में गुरुवार को दिल्ली डेयर डेविल्स की भिड़ंत स्थानीय टीम डेक्कन चार्जर्स से होगी।
उप्पल में स्थित राजीव गांधी अंतरराष्ट्रीय क्रिकेट स्टेडियम में गुरुवार को दिल्ली डेयर डेविल्स की भिड़ंत स्थानीय टीम डेक्कन चार्जर्स से होगी। इंडियन प्रीमियर लीग (आईपीएल) के मौजूदा सत्र में दोनों ही टीमों का प्रदर्शन निराशाजनक रहा है। दोनों ने अब तक खेले गए नौ-नौ मैचों में तीन मैचों में जीत हासिल की है जबकि छह में उन्हें हार का सामना करना पड़ा है।  डेयर डेविल्स की टीम के पास यह मैच जीतकर तालिका में अपनी स्थिति बेहतर करने के साथ-साथ 19 अप्रैल को अपने घरेलू मैदान फिरोजशाह कोटला पर डेक्कन चार्जर्स के हाथों मिली हार का हिसाब बराबर करने का शानदार मौका है। कोटला में खेले गए उस मैच में डेक्कन चार्जर्स ने सन्नी सोहाल की उम्दा बल्लेबाजी और हरमीत सिंह तथा डेनिएल क्रिस्टियन की अच्छी गेंदबाजी की बदौलत डेयर डेविल्स को 16 रनों से पराजित किया था।  डेयर डेविल्स के पास डेक्कन चार्जर्स से हिसाब बराबर करने का मौका है क्योंकि बीते मुकाबलों में उसके प्रदर्शन का स्तर डेक्कन से बेहतर रहा है। डेयर डेविल्स ने 30 अप्रैल को कोच्चि टस्कर्स को उसी के घरेलू मैदान पर हराने के बाद कोटला में उसके हाथों मात खाई थी। दूसरी ओर, 27 अप्रैल को कोच्चि टस्कर्स को हराने के बाद लय में लौटी डेक्कन चार्जर्स की टीम को लगातार तीसरी हार से खुद को बचाना होगा। कोच्चि टस्कर्स को हराने के बाद डेक्कन चार्जर्स की टीम कोलकाता नाइट राइडर्स और चेन्नई सुपर किंग्स के हाथों पराजित हो चुकी है। इस मैच में किसका पलड़ा भारी रहेगा यह कहना मुश्किल है लेकिन हालिया प्रदर्शन के आधार पर डेयर डेविल्स को बहुत थोड़े अंतर से बढ़त मिलती दिख रही है। मसलन, अगर पिछले दो मैचों के परिणाम को देखा जाए तो दिल्ली ने 50 फीसदी अंक हासिल किए हैं जबकि डेक्कन चार्जर्स का खाता नहीं खुला है। 10 टीमों की तालिका में डेक्कन चार्जर्स और डेयर डेविल्स ने एक दूसरे का पूरक बनते हुए अब तक छह अंक जुटाए हैं। नेट रन रेट के मामले में डेक्कन चार्जर्स डेयर डेविल्स से बेहतर स्थिति में है और यही कारण है कि तालिका में उसे दिल्ली से बेहतर स्थान मिला है।